KIRJALLINEN KYSYMYS E-0682/02 esittäjä(t): Christopher Heaton-Harris (PPE-DE),Roger Helmer (PPE-DE) ja Neil Parish (PPE-DE) komissiolle. Maito-osuuskunnat.



Virallinen lehti nro 277 E , 14/11/2002 s. 0074 - 0075



KIRJALLINEN KYSYMYS E-0682/02 esittäjä(t): Christopher Heaton-Harris (PPE-DE),Roger Helmer (PPE-DE) ja Neil Parish (PPE-DE) komissiolle (11. maaliskuuta 2002) Aihe: Maito-osuuskunnat Voiko komissio selittää, miksi Yhdistyneessä kuningaskunnassa toimiva maito-osuuskunta, jolla oli hallussaan vain 37 prosenttia markkinoista, jaettiin osiin, kun taas tanskalainen maito-osuuskunta, joka hallitsee 85 prosenttia Tanskan ja Ruotsin markkinoista, saa jatkaa toimintaansa? Vaikuttiko kilpailun pääosasto päätökseen hajottaa Yhdistyneen kuningaskunnan osuuskunta? Kuka on asettanut Yhdistyneen kuningaskunnan nykyisen hallitsevaa markkina-asemaa koskevan rajan maitotuotteissa 24,9 prosenttiin? Katsooko komissio, että Yhdistyneen kuningaskunnan maidontuottajilla on yhtäläiset kilpailumahdollisuudet eurooppalaisten kilpailijoidensa kanssa? Milloin maitokiintiöjärjestelmä lopetetaan ja millä, jos ylipäätään millään, se korvataan? Mario Montin komission puolesta antama vastaus (12. huhtikuuta 2002) Molemmat kysymyksessä mainitut asiat koskevat kansallisten kilpailuviranomaisten päätöksiä, joissa on sovellettu kunkin jäsenvaltion kansallista kilpailulainsäädäntöä. Näissä kahdessa päätöksessä käsitellään eri kysymyksiä: - Yhdistyneen kuningaskunnan tekemä päätös ei liity itse osuuskunnan rakenteeseen, vaan pikemminkin käyttäytymiseen, jonka on katsottu olevan yleisen edun vastaista, jolloin tilanteen korjaamiseksi on katsottu olevan tarpeellista toteuttaa toimenpiteitä. - Tanskan tekemä päätös puolestaan liittyy yrityssulautuman tarkasteluun, ja siinä asetettiin sulautuman tuloksena syntyvälle yritykselle sen tulevaa käyttäytymistä koskevia velvoitteita. Yhdistyneen kuningaskunnan monopoleja ja yrityskeskittymiä käsittelevän komission (Monopolies and Mergers Commission, MMC) heinäkuussa 1999 antamassa raportissa todettiin, että Milk Marque Limited -yritys (Milk Marque) rikkoi vuonna 1973 annettua oikeudenmukaista kauppaa koskevaa lakia (Fair Trading Act) hyödyntämällä monopoliasemaa yleisen edun vastaisella tavalla. MMC:n selvityksen mukaan Milk Marque hallitsi 49,6 prosenttia Yhdistyneen kuningaskunnan maitotoimituksista markkinointivuonna 19971998. Selvityksensä perustella MMC suositteli, että Milk Marque jaetaan osiin. Silloinen kauppa- ja teollisuusministeri ei noudattanut tätä suositusta vaan katsoi, että olisi parempi uudistaa Milk Marquen myyntimenettelyjä ja käydä laajempi keskustelu yrityksen tulevaisuudesta(1). Milk Marque päätti kuitenkin lopulta jakautua vapaaehtoisesti selvitystä seuraavana ajanjaksona, jolloin yritykseen sovellettiin sen käyttäytymistä koskevia väliaikaisia toimenpiteitä. Tanskan kilpailuviranomainen hyväksyi huhtikuussa 1999 MD Foods ja Kløver Mælk -yritysten välisen sulautuman sillä edellytyksellä, että uusi yritys toteuttaa sen rakennetta ja käyttäytymistä koskevia korjaustoimenpiteitä (suhteessa asiakkaisiin ja kilpailijoihin). Tanskan viranomainen päätti, että nämä korjaustoimenpiteet riittävät kattamaan kaikki sulautuman aiheuttamat kilpailuongelmat. MMC:n henkilöstö tapasi kilpailun pääosaston virkamiehiä ja oli näiden kanssa kirjeenvaihdossa selvityksen aikana. Tässä yhteydessä keskusteltiin vuonna 1973 annetun oikeudenmukaista kauppaa koskevan lain ja yhteisön lainsäädännön välisten yhteyksien teknisistä yksityiskohdista, kuten MMC:n raportin(2) 2.3332.336 kohdassa kuvataan. Kilpailun pääosaston ja MMC:n virkamiehet keskustelivat myös Milk Marquen käyttäytymisestä mahdollisesti aiheutuvista kilpailuongelmista. Vuonna 1973 annetun oikeudenmukaista kauppaa koskevan lain mukaan 25 prosentin markkinaosuutta käytetään kynnysarvona tutkimusten aloittamiselle Yhdistyneessä kuningaskunnassa. Tätä kynnysarvoa sovelletaan yrityskeskittymien ja monopolien analysointiin taloudellisen toiminnan kaikilla aloilla (eikä ainoastaan maitotaloudessa) tämän arvon alle jäävät yhteenlasketut osuudet eivät yleensä johda tutkimuksiin tämän lainsäädännön nojalla (joitain poikkeuksia lukuun ottamatta). Vuonna 1998 annetussa Yhdistyneen kuningaskunnan kilpailulaissa sovelletaan erilaisia markkinaosuuden kynnysarvoja kilpailua rajoittavien sopimusten ja käyttäytymisen analysointiin. Komissiota ei ole viime aikoina pyydetty tutkimaan kilpailukysymyksiä, jotka liittyvät eri jäsenvaltioiden maidontuottajien väliseen kilpailuun. Tämän vastauksen alkuosassa käsitellyt kaksi päätöstä, jotka toimivaltaiset kansalliset viranomaiset ovat tehneet soveltamalla omaa kansallista kilpailulainsäädäntöään, liittyvät kyseessä olevien kotimaanmarkkinoiden erityisiin kilpailuolosuhteisiin ja esiin tuotuihin erityisiin kilpailuongelmiin. Maito- ja maitotuotealan lisämaksusta 28. joulukuuta 1992 annetun neuvoston asetuksen (ETY) N:o 3950/92(3), sellaisena kuin se on viimeksi muutettuna maito- ja maitotuotealan lisämaksusta annetun neuvoston asetuksen (ETY) N:o 3950/92 3 artiklassa tarkoitettujen kokonaismäärien mukauttamisesta 28. maaliskuuta 2001 annetulla komission asetuksella (EY) N:o 603/2001(4), liitteessä julkaistut maitokiintiöt on vahvistettu markkinointivuoteen 20072008 saakka. Asetuksen (ETY) N:o 3950/92 muuttamisesta 17. toukokuuta 1999 annetun neuvoston asetuksen (EY) N:o 1256/1999(5) 3 artiklassa säädetään kuitenkin, että neuvosto toteuttaa vuonna 2003 komission selvityksen pohjalta lisämaksujärjestelmää koskevan välitarkastuksen tavoitteena lakkauttaa järjestelmä vuoden 2006 jälkeen. Komissio ei ole vielä tehnyt päätöstä tämän tekstin asianmukaisesta tulkinnasta (onko kyse kiintiöiden vai nykyisen järjestelmän lakkauttamisesta) eikä selvityksen sisällöstä eikä erityisesti siitä, millä kiintiöt korvattaisiin, jos ne lakkautetaan. Komission tarkoituksena on antaa tämä selvitys vuoden 2002 kesäkuun lopussa. (1) Ks. Yhdistyneen kuningaskunnan kauppa- ja teollisuusministeriön lehdistötiedote P/99/587, 6. heinäkuuta 1999. (2) Monopoleja ja yrityskeskittymiä käsittelevän komission heinäkuussa 1999 antama raportti Milk a report on the supply in Great Britain of raw cows' milk. (3) EYVL L 405, 31.12.1992. (4) EYVL L 89, 29.3.2001. (5) EYVL L 160, 26.6.1999.